**Likumprojekta “Grozījumi likumā “Par nodokļiem un nodevām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi likumā “Par nodokļiem un nodevām”” (turpmāk – likumprojekts) mērķis ir ieviest vienkāršotu nodokļa nomaksas risinājumu, izmantojot saimnieciskās darbības ieņēmumu (turpmāk – SDI) kontu. Likumprojekts Saeimā virzāms vienlaikus ar likumprojektiem: “Grozījumi Mikrouzņēmumu nodokļa likumā”, “Grozījumi Kredītiestāžu likumā” un “Grozījumi Finanšu stabilitātes nodevas likumā”, jo tajos iekļauts regulējums minētā risinājuma ieviešanas nodrošināšanai un īstenošanai.  Plānots, ka likumprojektā ietvertais regulējums stāsies spēkā 2021.gada 1.jūlijā. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ar Ministru kabineta 2019.gada 7.maija rīkojumu Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” apstiprinātā Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (turpmāk – Valdības rīcības plāns) uzdevums Nr.011 pasākums Nr.11.2.  Ministru kabineta 2020.gada 22.septembra sēdes protokola Nr.55 38.§ 5.punkts.  Finanšu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valdības rīcības plāna uzdevumā Nr.011 iekļautais pasākums Nr.11.2. paredz - sadarbībā ar finanšu nozari izvērtēt iespēju ieviest brīvprātīgu risinājumu nodokļu maksātājiem, kuri maksā nodokli no apgrozījuma, saimnieciskās darbības ieņēmumu kontu. Ieviešot minēto pasākumu, sasniedzamais mērķis ir atvieglot mazajiem un vidējiem uzņēmumiem birokrātiskos procesus un samazināt administratīvo slogu, radot motivējošu vidi nodokļu samaksai.  Saskaņā ar Ministru kabineta 2020.gada 22.septembra sēdes protokola Nr.55 38.§ 5.punktu Finanšu ministrijai uzdots līdz 2021.gada 1.februārim iesniegt izskatīšanai Ministru kabinetā normatīvo aktu projektus, lai noteiktu vienkāršotu nodokļa nomaksas risinājumu.  Ņemot vērā minēto, lai radītu motivējošu vidi nodokļu samaksai, mazinātu administratīvo slogu, ierobežotu ēnu ekonomiku, radītu modernu un uz jaunākajām tehnoloģijām balstītu nodokļu administrēšanas rīku, tādējādi sekmējot mazā biznesa attīstību, ir nepieciešams izstrādāt un ieviest vienkāršotu nodokļa nomaksas risinājumu, kas ļaus veikt nodokļa nomaksu, izmantojot SDI kontu, kuru paredzēts izmantot tikai vienkāršotā nodokļa nomaksas risinājuma ietvaros.  Likumprojektā ir paredzēts noteikt vispārējo regulējumu:  - vienkāršotā nodokļa nomaksas risinājuma izmantošanai nodokļa aprēķināšanā, ieturēšanā un pārskaitīšanā vienotajā nodokļu kontā;  - attiecībā uz jautājumiem, kas un kā var pieteikties izmantot SDI kontu;  - par vienkāršotā nodokļa nomaksas risinājuma izmantošanas izbeigšanas un apturēšanas kārtību un nosacījumiem;  - Valsts ieņēmumu dienesta (turpmāk – VID) un kredītiestāžu, kas saviem klientiem piedāvās SDI konta pakalpojumu, (turpmāk – kredītiestādes), pienākumiem vienkāršotā nodokļa nomaksas risinājuma īstenošanas nodrošināšanā;  - VID un kredītiestāžu informācijas apmaiņas nosacījumus vienkāršotā nodokļa nomaksas risinājuma ietvaros.  Likumprojektā tiek noteikts vienkāršotā nodokļa nomaksas risinājuma regulējums, t.i., regulējums risinājumam un tā īstenošanas nodrošināšanai. Savukārt detalizēti nosacījumi par to, kas un kādos gadījumos, kādu nodokļu iekasēšanā to var izmantot, tiks noteikti konkrēto nodokļu likumos. Sākotnēji ir plānots, ka vienkāršoto nodokļa nomaksas risinājuma varēs izmantot mikrouzņēmumu nodokļa maksātāji. Tādējādi papildus likumprojektam (vienotā likumprojektu paketē) tiks virzīti grozījumi Mikrouzņēmumu nodokļa likumā, lai tajā noteiktu regulējumu par mikrouzņēmumu nodokļa iekasēšanu, izmantojot vienkāršoto nodokļa nomaksas risinājumu.  **Likumprojektā ietvertā regulējuma būtība:**  **Terminoloģija**  Likumprojektā tiek definēts, kas ir vienkāršotais nodokļa nomaksas risinājums, tāpat arī tiek definēts SDI konta jēdziens. Kā paredz likumprojektā ietvertais regulējums, SDI konts ir maksājumu konts atbilstoši Maksājumu pakalpojumu un elektroniskās naudas likumā noteiktajam un tas tiks izmatots vienkāršotā nodokļa nomaksas risinājuma ietvaros.  **Vienkāršotā nodokļa nomaksas risinājuma izmantošanas nosacījumi**  Lai arī likumprojektā tiek noteikts vienkāršotā nodokļa nomaksas risinājuma vispārējais regulējums, tomēr specifiskie minētā risinājuma izmantošanas nosacījumi, t.sk. arī tas, kuru nodokļu aprēķināšanā, ieturēšanā un ieskaitīšanā vienotajā nodokļu kontā minēto risinājumu varēs izmantot, tiks noteikts konkrēto nodokļu likumos.  Šādi specifiskie nosacījumi vienkāršotā nodokļa nomaksas risinājuma izmantošanā nosakāmi konkrēto nodokļu likumos, jo, piemēram, var būtiski atšķirties nosacījumi, kas un kādu nodokļu nomaksā var pieteikties izmantot vienkāršoto nodokļa nomaksas risinājumu, tāpat var atšķirties nosacījumi, kas jāievēro konkrētā nodokļa maksātājam, ja tas nodokļa nomaksā vēlas izmantot vienkāršoto nodokļa nomaksas risinājumu. Ņemot vērā minēto, likumprojektā tiek noteikti vienkāršotā nodokļa nomaksas risinājuma vispārējie nosacījumi, kas būtu vienoti attiecībā uz visiem nodokļiem, kuru aprēķināšanā, ieturēšanā un ieskaitīšanā vienotajā nodokļu kontā paredzēts izmantot minēto risinājumu. Turklāt likumprojektā tiek noteikti vienkāršotā nodokļa nomaksas risinājuma īstenošanas nosacījumi (t.i., regulējums risinājumam), proti, kā VID sadarbībā ar kredītiestādēm nodrošina nodokļa aprēķināšanu, ieturēšanu, ieskaitīšanu vienotajā nodokļu kontā, un kā VID un kredītiestādes risinājuma īstenošanas nodrošināšanā apmainās ar informāciju.  Lai nodokļu maksātājam būtu tiesības izmantot vienkāršotā nodokļa nomaksas risinājumu un tā galvenās priekšrocības, proti, pašam neaprēķināt nodokļa maksājumu, neveikt maksājumu valsts budžeta kontā un nesniegt nodokļa deklarāciju, tam ir jānodrošina, ka visi ar saimniecisko darbību saistītie ieņēmumi tiek ieskaitīti vai iemaksāti (ja nodokļu maksātājs samaksu/atlīdzību saņem skaidrā naudā) SDI kontā.  SDI konts tiek ieviests nodokļa aprēķināšanai un ieturēšanai no saimnieciskās darbības ieņēmumiem, tādējādi SDI kontā ieskaitāmi un iemaksājami tikai ar saimniecisko darbību saistītie ieņēmumi, t.i., nodokļu maksātājam ir jānodrošina saimnieciskās darbības ieņēmumu nodalīšana no personiskajiem līdzekļiem. Turklāt tikai pie nosacījuma, ka visi saimnieciskās darbības ieņēmumi ir ieskaitīti vai iemaksāti SDI kontā, VID sadarbībā ar kredītiestādēm var nodrošināt korekta nodokļa aprēķināšanu, ieturēšanu un ieskaitīšanu vienotajā nodokļu kontā. Tāpat vienkāršotā nodokļa nomaksas risinājuma ietvaros, ja nodokļu maksātājs ievēro tā izmantošanas nosacījumus, nevar veidoties nodokļa parādi un līdz ar to arī nokavējuma nauda par samaksas termiņa kavējumu.  **Prasības SDI kontam**  Likumprojekts paredz, ka patērētāja pamatkonts (Maksājumu pakalpojumu un elektroniskās naudas likuma izpratnē) nevar tikt izmantots kā SDI konts, jo normatīvie akti attiecībā uz patērētāja pamatkontu paredz ierobežojumus, kurus nevar nodrošināt vienkāršotā nodokļa nomaksas risinājuma ietvaros SDI kontam. Ņemot vērā to, ka vienkāršotā nodokļa nomaksas risinājuma ietvaros nodokļa (t.i., valsts budžeta līdzekļu) iekasēšanā tiek iesaistītas kredītiestādes (t.i., privātā sektora pārstāvji) un lai mazinātu riskus, kas varētu skart valsts budžeta līdzekļus, kamēr tie atrodas pie privātā sektora pārstāvjiem, likumprojekts paredz noteikt, ka SDI konts atverams kredītiestādē vai dalībvalsts kredītiestādes filiālē, kas reģistrēta Latvijā un kura saviem klientiem piedāvā SDI konta lietošanas pakalpojumu. Minētais nosacījums attiecībā uz kredītiestādēm noteikts, ņemot vērā arī to, ka vienkāršoto nodokļa nomaksas risinājumu plānots attiecināt uz mazajiem uzņēmējiem – fiziskajām personām, kas veic saimniecisko darbību, un būtiski ir nodrošināt šo personu līdzekļu aizsardzību. Noguldījumu garantiju likuma noteikumi ir attiecināmi uz:  1) Latvijā reģistrētām kredītiestādēm un to filiālēm, krājaizdevu sabiedrībām, kā arī ārvalstīs reģistrētu kredītiestāžu filiālēm Latvijā,  2) dalībvalstīs reģistrētu kredītiestāžu filiālēm Latvijā, ja tās piedalās noguldījumu garantiju fondā.  Ņemot vērā minēto, lai nodrošinātu arī SDI konta izmantotāju līdzekļu aizsardzību, likumprojekts paredz, ka SDI konts atverams kredītiestādē vai dalībvalsts kredītiestādes filiālē Latvijā.  Vienkāršotā nodokļa nomaksas risinājuma īstenošanā būtisks slogs gulstas uz VID, proti, VID būs jānodrošina nodokļu maksātāja SDI konta kredīta apgrozījuma uzskaite, lai nodrošinātu korektas nodokļa likmes paziņošanu kredītiestādei, nodokļa aprēķināšana, informācijas sagatavošana un sniegšana kredītiestādēm, kā arī būs jāveic aprēķinātā un iekasētā nodokļa uzskaite un būs jānodrošina informācijas pieejamība nodokļu maksātājam. Līdz ar to, lai arī valsts pusē vienkāršoto nodokļa nomaksas risinājumu nepadarītu sarežģītu un smagnēji administrējamu, kā arī nodrošinātu vienkāršu scenāriju operatīvai informācijas apritei, likumprojekts paredz, ka nodokļu maksātājam, viena nodokļa režīma piemērošanai vienlaikus ir tikai viens SDI konts. Vienu SDI kontu vienlaikus var izmantot dažādu nodokļu režīmu (ar vienādu nodokļu likmi) piemērošanai, ja konkrētā nodokļa likums paredz šādu iespēju. Izņēmums, kad nodokļu maksātājam īslaicīgi viena nodokļa režīma piemērošanai vienlaikus ir divi SDI konti, paredzēts tikai, lai nodrošinātu nodokļa iekasēšanas nepārtrauktību situācijā, kad nodokļu maksātājs maina SDI kontu (proti, maina kredītiestādi, kura sniedz SDI konta pakalpojumu vai maina SDI kontu tajā pašā kredītiestādē, kura sniedz SDI konta pakalpojumu).  **Vienkāršotā nodokļa nomaksas risinājuma darbības uzsākšanas un izbeigšanas kārtība**  Pirms vienkāršotā nodokļa nomaksas risinājuma izmantošanas uzsākšanas, nodokļu maksātājam ir jāvēršas kredītiestādē, kas sniedz SDI konta lietošanas pakalpojumu, lai atvērtu kontu vai noskaidrotu, vai esošu kontu ir iespējams izmantot kā SDI kontu. Tālāk nodokļu maksātājam ir jāpiesakās VID, iesniedzot iesniegumu, kurā jānorāda SDI konta numurs, kredītiestāde, kura atvērusi šo kontu, un plānoto datumu vienkāršotā nodokļa nomaksas risinājuma uzsākšanai. Būtiski, ka nodokļu maksātājs nevar uzsākt SDI konta izmantošanu vienkāršotā nodokļa nomaksas risinājuma ietvaros, pirms nav saņemts apstiprinājums no VID un informācija par datumu, ar kuru šo risinājumu var sākt piemērot SDI kontam. Lai nodokļu maksātājam būtu tiesības izmantot vienkāršoto nodokļa nomaksas risinājumu, tam attiecībā uz veikto saimniecisko darbību ir jāievēro nosacījumi, kas izriet no konkrēto nodokļu likumiem, kā arī jāatver maksājumu konts kredītiestādē, kas sniedz SDI konta pakalpojumu. Līdz ar to, lai novērstu gadījumus, ka vienkāršoto nodokļa nomaksas risinājumu izmanto nodokļu maksātājs, kuram to nav tiesības izmantot, vai risinājumu vēlas izmantot maksājumu kontam, kas atvērts kredītiestādē, kas saviem klientiem nepiedāvā SDI konta pakalpojumu, likumprojektā ietvertais regulējums paredz, ka VID, pamatojoties uz nodokļu maksātāja iesniegumu, izvērtē nodokļu maksātāja tiesības izmantot vienkāršoto nodokļa nomaksas risinājumu un saņem kredītiestādes apstiprinājumu, ka atvērtais maksājumu konts var tikt izmantots vienkāršotā nodokļa nomaksas risinājuma ietvaros.  Lai nodrošinātu korektu nodokļu aprēķināšanu, deklarēšanu un samaksu visos gadījumos, t.sk., kad vienkāršotā nodokļa nomaksas risinājuma izmantošanu vēlas uzsākt jau reģistrēts nodokļu maksātājs vai persona, kas vēl nav reģistrēta kā nodokļu maksātāja, būtiski ir noteikt nosacījumus, attiecībā uz iesnieguma iesniegšanas brīdi. Proti, paredzēts, ka persona, kas vēl nav reģistrēta kā nodokļu maksātāja, iesniegumu vienkāršotā nodokļa nomaksas risinājuma izmantošanai iesniedz vienlaikus ar iesniegumu par reģistrēšanos par konkrētā nodokļa maksātāju. Savukārt nodokļu maksātājs, kas ir reģistrēts Latvijas Republikas Uzņēmumu reģistrā vai VID nodokļu maksātāju reģistrā un konkrētā nodokļa maksātājs un vēlas uzsākt vienkāršotā nodokļa nomaksas risinājuma piemērošanu, iesniegumu iesniedz ne vēlāk kā piecas darba dienas pirms konkrētajā nodokļu likumā noteiktā vienkāršotā nodokļa nomaksas risinājuma uzsākšanas brīža. Šādi atšķirīgi iesniegumu iesniegšanas brīži ir noteikti, jo jaunreģistrēts nodokļu maksātājs vienkāršoto nodokļa nomaksas risinājumu var sākt izmantot tiklīdz ir saņemta informācija no VID par vienkāršotā nodokļa nomaksas risinājuma uzsākšanu, jo jaunreģistrēts nodokļu maksātājs saimniecisko darbību uzsāk tad, kad saimnieciskā darbība ir reģistrēta, līdz ar to tam nevar būt iepriekš gūti saimnieciskās darbības ieņēmumi, kuru uzskaitē vai attiecībā uz kuriem nodokļa aprēķināšanā būtu piemērojami citi normatīvajos aktos paredzētie nosacījumi.  Savukārt jau reģistrētam nodokļu maksātājam konkrētā nodokļa likumā tiks noteikti nosacījumi, kad tas no nodokļa aprēķināšanas un deklarēšanas konkrētajā nodokļa likumā noteiktajā vispārējā kārtībā var pāriet uz vienkāršotā nodokļa nomaksas risinājuma izmantošanu.  Lai nodrošinātu korektu vienkāršotā nodokļa nomaksas risinājuma uzsākšanas brīdi, paredzēts, ka VID kredītiestādi informē vienas darba dienas laikā pēc nodokļu maksātāja:  1) kā konkrētā nodokļa maksātāja reģistrācijas - ja persona uz iesnieguma iesniegšanas dienu nav reģistrēta Latvijas Republikas Uzņēmumu reģistrā vai VID nodokļu maksātāju reģistrā un kā konkrētā nodokļa maksātājs. Proti, nodokļu maksātājs vispirms tiek reģistrēts, piemēram, kā individuālais komersants vai saimnieciskās darbības veicējs un konkrētā nodokļa maksātājs, tad tiek pārbaudīti kritēriji attiecībā uz tā tiesībām izmantot vienkāršoto nodokļa nomaksas risinājumu konkrētā nodokļa aprēķināšanā un iekasēšanā, un tikai tad tiek informēta kredītiestāde. *Piemērs – VID informē kredītiestādi vienas darba dienas laikā pēc fiziskās personas reģistrēšanas par saimnieciskās darbības veicēju un par mikrouzņēmumu nodokļa maksātāju. Vienkāršotā nodokļa nomaksas risinājuma izmantošanu var uzsākt ar VID nodokļu maksātājam paziņoto vienkāršotā nodokļa nomaksas risinājuma uzsākšanas datumu;*  2) reģistrācijas par konkrētā nodokļa maksātāju - ja nodokļu maksātājs uz iesnieguma iesniegšanas dienu ir reģistrēts Latvijas Republikas Uzņēmumu reģistrā vai VID nodokļu maksātāju reģistrā, bet maina piemērojamo nodokļa režīmu. Proti, nodokļu maksātājs vispirms tiek reģistrēts kā konkrētā (jaunā) nodokļa maksātājs, tad tiek pārbaudīti kritēriji attiecībā uz tā tiesībām izmantot vienkāršoto nodokļa nomaksas risinājumu šī nodokļa aprēķināšanā un iekasēšanā (t.sk., tiek uzraudzīts arī risinājuma uzsākšanas brīdis) un tikai tad tiek informēta kredītiestāde; *Piemērs – VID informē kredītiestādi vienas darba dienas laikā pēc saimnieciskās darbības veicēja (iedzīvotāju ienākuma nodokļa maksātāja) reģistrēšanas par mikrouzņēmumu nodokļa maksātāju. Vienkāršotā nodokļa nomaksas risinājuma izmantošanu var uzsākt ar VID nodokļu maksātājam paziņoto vienkāršotā nodokļa nomaksas risinājuma uzsākšanas datumu, ievērojot Mikrouzņēmumu nodokļa likuma nosacījumus, t.i., ar ceturkšņa pirmo datumu.*  3) iesnieguma saņemšanas – ja nodokļu maksātājs uz iesnieguma iesniegšanas dienu ir reģistrēts Latvijas Republikas Uzņēmumu reģistrā vai Valsts ieņēmumu dienesta nodokļu maksātāju reģistrā un kā konkrētā nodokļa maksātājs un vēlas uzsākt vienkāršotā nodokļa nomaksas risinājuma izmantošanu. Proti, nodokļu maksātājs ir reģistrēts kā konkrētā nodokļa maksātājs, tiek pārbaudīti kritēriji attiecībā uz tā tiesībām izmantot vienkāršoto nodokļa nomaksas risinājumu šī nodokļa aprēķināšanā un iekasēšanā (t.sk., tiek uzraudzīts arī risinājuma uzsākšanas brīdis) un tikai tad tiek informēta kredītiestāde. *Piemērs – VID informē kredītiestādi vienas darba dienas laikā pēc mikrouzņēmuma nodokļa maksātāja iesnieguma saņemšanas. Vienkāršotā nodokļa nomaksas risinājuma izmantošanu var uzsākt ar VID nodokļu maksātājam paziņoto vienkāršotā nodokļa nomaksas risinājuma uzsākšanas datumu, ievērojot Mikrouzņēmumu nodokļa likuma nosacījumus, proti, ar ceturkšņa pirmo datumu.*  Ņemot vērā to, ka kredītiestādei ir jāpārbauda nodokļa maksātāja iesniegumā norādītā konta izmantošanas iespējas vienkāršotā nodokļa nomaksas risinājuma ietvaros, paredzēts, ka kredītiestāde divu darba dienu laikā pēc informācijas saņemšanas no VID, nosūta VID paziņojumu, ar kuru apstiprina nodokļa ieturēšanas un ieskaitīšanas vienotajā nodokļu kontā uzsākšanu un paziņo tā uzsākšanas datumu, vai informē VID par atteikumu attiecībā uz minēto darbību īstenošanu, norādot atteikuma iemeslu. Tikai pēc informācijas saņemšanas no kredītiestādes, VID vienas darba dienas laikā VID elektroniskās deklarēšanas sistēmā (turpmāk – EDS) paziņo nodokļu maksātājam par vienkāršotā nodokļa nomaksas risinājuma izmantošanas uzsākšanu, norādot risinājuma izmantošanas uzsākšanas datumu, vai paziņo par atteikumu vienkāršotā nodokļa nomaksas risinājuma izmantošanai, norādot atteikuma iemeslu.  Ievērojot to, ka no nodokļa maksātāja reģistrācijas par saimnieciskās darbības veicēju un konkrētā nodokļa maksātāju līdz brīdim, kad nodokļu maksātājam rodas tiesības uzsākt vienkāršotā nodokļa nomaksas risinājuma izmantošanu, var paiet vairākas dienas (jo ir jānodrošina informācijas pārbaude un informācijas apmaiņa ar kredītiestādi, kā arī to var ietekmēt tas, cik savlaicīgi nodokļu maksātājs reģistrēs savu saimniecisko darbību un iesniegs iesniegumu risinājuma izmantošanai) tiek paredzēts, ka nodokļu maksātājs vienkāršoto nodokļa nomaksas risinājumu varēs piemērot arī saimnieciskās darbības ieņēmumiem, kas gūti periodā no nodokļu maksātāja reģistrēšanas par saimnieciskās darbības veicēju un konkrētā nodokļa maksātāju līdz brīdim, kad, ievērojot VID paziņojumu, var uzsākt vienkāršotā nodokļa nomaksas risinājuma piemērošanu. Šajā gadījumā nodokļu maksātājam būs jāizpilda šādi nosacījumi:  1) iesniegums par vienkāršotā nodokļa nomaksas risinājuma piemērošanu VID jāiesniedz vienlaikus ar iesniegumu par reģistrēšanos par saimnieciskās darbības veicēju un konkrētā nodokļa maksātāju;  2)  saimnieciskās darbības ieņēmumi ne vēlāk kā desmit dienu laikā no vienkāršotā nodokļa nomaksas risinājuma uzsākšanas datuma jāiemaksā saimnieciskās darbības ieņēmumu kontā.  Minētais nodrošinās to, ka jaunreģistrētam nodokļu maksātājam, ja tas būs izvēlējies izmantot vienkāršoto nodokļa nomaksas risinājumu, visiem saimnieciskās darbības ieņēmumiem (pat ja tie gūti īsi pirms risinājuma izmantošanas uzsākšanas) būs iespēja piemērot vienkāršoto nodokļa nomaksas risinājumu. Tādējādi tiek novērsts tas, ka jaunreģistrētam nodokļu maksātājam varētu iestāties pienākums aprēķināt nodokli par dažām saimnieciskās darbības veikšanas dienām un iesniegt deklarāciju konkrētā nodokļa likumā noteiktajā vispārējā kārtībā.  **Vienkāršotā nodokļa nomaksas risinājuma piemērošanas atteikums, risinājuma darbības apturēšanas, izbeigšanas un izmaiņu veikšanas kārtība**  Likumprojektā ietvertais regulējums paredz, ka vienkāršotā nodokļa nomaksas risinājuma izmantošanu VID atsaka vai aptur, ja konstatē vismaz vienu no šādiem kritērijiem:  1) atbilstoši konkrētā nodokļa likuma nosacījumiem nodokļu maksātājs nav tiesīgs izmantot vienkāršoto nodokļa nomaksas risinājumu;  2) kredītiestāde neapstiprina attiecīgā konta (nodokļu maksātāja iesniegumā norādītā SDI konta) izmantošanu vienkāršotā nodokļa nomaksas risinājuma ietvaros vai paziņo par tā izmantošanas apturēšanu, ja izpildās vismaz viens no šādiem nosacījumiem:  a) nodokļu maksātāja norādītais konts ir uzskatāms par pamatkontu Maksājumu pakalpojumu un elektroniskās naudas likuma izpratnē;  b) nodokļu maksātāja norādītais konts ir vai tiek slēgts;  c) kompetentā iestāde ir noteikusi ierobežojumus maksājumu veikšanai no maksājumu konta, izņemot ierobežojumus, kas piedziņas procesa ietvaros noteikti ar VID vai zvērinātu tiesu izpildītāju Kredītiestāžu likuma 66.1 pantā noteiktiem rīkojumiem.  Minētie kritēriji tiks pārbaudīti pirms vienkāršotā nodokļa nomaksas risinājuma izmantošanas apstiprināšanas, kā arī tiks uzraudzīti risinājuma izmantošanas laikā. Tādējādi, ja kāds no kritērijiem iestāsies risinājuma izmantošanas laikā, nodokļu maksātājs zaudēs tiesības izmantot vienkāršoto nodokļa nomaksas risinājumu SDI kontam.  Savukārt gadījumā, kad ierobežojumi ir noteikti ar minētajiem VID vai zvērinātu tiesu izpildītāju rīkojumiem, kredītiestāde izpildi no SDI konta turpinās īstenot, bet pēc nodokļa ieturēšanas, un nodokļu maksātājs nezaudēs tiesības izmantot vienkāršotā nodokļa nomaksas risinājumu SDI kontam. Minētais ļauj izmantot šā risinājuma priekšrocības arī tām personām, kurām, piemēram, ikmēnesi tiek veikti ieturējumi uzturlīdzekļu nodrošināšanai. Šajā gadījumā nodokļa paritāte ir noteikta pēc analoģijas ar Civilprocesa likumā noteikto ieturējumu no darba algas veikšanas kārtību.  Ņemot vērā, ka atsevišķus vienkāršotā nodokļa nomaksas risinājuma izmantošanas kritērijus (tos, kas attiecas uz SDI kontu) uzraudzīs kredītiestādes, konstatējot kāda kritērija iestāšanos, tās paziņos VID un nodokļu maksātājam datumu, ar kuru VID ir pienākums apturēt vienkāršotā nodokļa nomaksas risinājuma piemērošanu nodokļu maksātāja SDI kontam, un ar šo datumu pārtrauks nodokļa ieturēšanu vienkāršotā nodokļa nomaksas risinājuma ietvaros.  Likumprojektā paredzēts, ka nodokļu maksātājam ir tiesības mainīt SDI kontu, nodrošinot vienkāršotā nodokļa nomaksas risinājuma un nodokļa iekasēšanas nepārtrauktību. Proti, nodokļa iekasēšanas nepārtrauktības nodrošināšanai nodokļu maksātājam, mainot SDI kontu, īslaicīgi (ne ilgāk par trīs darba dienām) viena nodokļa režīma piemērošanai vienlaikus var būt divi SDI konti, kuriem vienlaikus tiek piemērots vienkāršotais nodokļa nomaksas risinājums.  Nodokļu maksātājam, ievērojot konkrētā nodokļa likuma nosacījumus, ir tiesības izbeigt vienkāršotā nodokļa nomaksas risinājuma piemērošanu SDI kontam. Šajā gadījumā nodokļu maksātājam ir jāiesniedz iesniegums VID EDS ne vēlāk kā trīs darba dienas pirms plānotās vienkāršotā nodokļa nomaksas risinājuma piemērošanas izbeigšanas. Savukārt VID šajā gadījumā vienas darba dienas laikā pēc nodokļu maksātāja iesnieguma saņemšanas informēs kredītiestādi, kura sniedz nodokļu maksātājam SDI konta pakalpojumu, un nodokļu maksātāju par vienkāršotā nodokļa nomaksas risinājuma piemērošanas izbeigšanu SDI kontam, norādot izbeigšanas datumu. *Piemēram, ja vienkāršotā nodokļa nomaksas risinājuma piemērošana tiek izbeigta ar 1.aprīli (risinājuma izbeigšanas datums), tad 31.marts ir tas datums, līdz kuram SDI kontam tiek piemērots vienkāršotais nodokļa nomaksas risinājums, un no 1.aprīļa nodokļu maksātājam ir pienākums ievērot vispārējos konkrētā nodokļa aprēķināšanas, deklarēšanas un maksāšanas nosacījumus.*  Tāpat tiek noteikts, ja nodokļu maksātājs, kura SDI kontam piemēro vienkāršoto nodokļa nomaksas risinājumu, izbeidz saimniecisko darbību, vienkāršotā nodokļa nomaksas risinājuma piemērošana tiek izbeigta ar datumu, kad VID apstiprina nodokļu maksātāja paziņojumu par saimnieciskās darbības izbeigšanu. Arī šajā gadījumā VID informē kredītiestādi par vienkāršotā nodokļa nomaksas risinājuma piemērošanas izbeigšanu SDI kontam.  Ņemot vērā to, ka ierobežojums veikt maksājumus var tikt uzlikts ne tikai nodokļu maksātāja kontam, bet arī pašai kredītiestādei, likumprojektā noteikts, ka kredītiestādei šajā gadījumā nekavējoties (neatkarīgi no tā, vai ir saņemta VID informācija par nodokļa apmēru) ir jāpārskaita rezervētā nodokļa summa vienotajā nodokļu kontā, un vienlaikus jāinformē VID. Tas nozīmē, ka nodokļi šajā gadījumā tiks pārskaitīti valsts budžetā, jo nav pieļaujams, ka nodokļu maksātājam veidotos nodokļa parāds tādēļ, ka ieturētie nodokļa maksājumi netiek pārskaiti valsts budžetā kredītiestādes dēļ (t.i., no nodokļu maksātāja neatkarīgu apstākļu dēļ).  **Nodokļa aprēķināšana un ieturēšana vienkāršotā nodokļa nomaksas risinājuma** **ietvaros**  Vienkāršotais nodokļa nomaksas risinājums ir paredzēts mazajiem uzņēmējiem – fiziskajām personām, kas veic saimniecisko darbību, un to finanšu pratības līmenis ir atšķirīgs, tādējādi risinājums paredz nodokļa aprēķināšanu un iekasēšanu praktiski bez nodokļa maksātāja iesaistes, proti, ka no katras SDI kontā ienākošās transakcijas (t.i., gan SDI kontā ieskaitītajiem saimnieciskās darbības ieņēmumiem, gan SDI kontā iemaksātajiem skaidras naudas ieņēmumiem) nodoklis tiks ieturēts uzreiz. Tādējādi nauda, kas paliks SDI kontā, uzreiz būs pieejama nodokļa maksātājam un izmantojama pēc tā ieskatiem.  Ņemot vērā to, ka konkrētā nodokļa likumā var tikt paredzēta dažādu nodokļa likmju piemērošana, piemēram, atkarībā no apgrozījuma, kā tas, piemēram, ir noteikts Mikrouzņēmumu nodokļa likumā, tad likumprojektā ir paredzēts, ja konkrētais nodokļa likums attiecīgajam nodokļu režīmam paredz piemērot dažādas nodokļa likmes, nodoklis no SDI kontā ienākošās transakcijas vispirms tiks ieturēts atbilstoši maksimālajai likme. VID, ievērojot konkrēto nodokļa likumu, paziņos kredītiestādei nodokļa likmi, kas piemērojama, rezervējot nodokli no katras SDI kontā ienākošās transakcijas.  Savukārt pēc informācijas pārbaudes un korekta nodokļa aprēķināšanas, summa, kas rezervēta par daudz, tiks atbrīvota un vēlākais divu darba dienu būs pieejama nodokļu maksātājam. *Piemēram, ja konkrētā nodokļa likums paredz, ka apgrozījumam līdz 100 euro nodokļa likme ir 10%, bet apgrozījumam no 101 euro nodokļa likme ir 20%, tad šādā situācijā, kad SDI kontā tiks iemaksāti 10 euro, kredītiestāde rezervēs nodokli 20% (2 euro) apmērā, bet pēc informācijas saņemšanas no VID par nodokļa apmēru (vēlākais divu darba dienu laikā), atbrīvos (darīs pieejamu nodokļu maksātājam) par daudz rezervēto nodokli, t.i., 1 euro.*  Šāds risinājums izvēlēts, lai vienkāršoto nodokļa nomaksas risinājumu ieviestu pēc iespējas vienkāršāku un efektīvāku, kā arī nebūtu jāpiemēro nokavējuma naudas par nodokļu maksājumu samaksas termiņa kavējumu aprēķināšanas un nodokļu maksājumu piedziņas mehānismi, kas radītu ievērojamu slogu VID un nepatīkamas situācijas nodokļu maksātājiem. Ja minētajā piemērā sākotnēji tiktu piemērota mazākā nodokļa likme, bet informācijas apmaiņas procesā vēlāk (jo informācija par to, ka apgrozījums pārsniedz slieksni, kuram piemērojama mazākā nodokļa likme, tiek saņemta tikai nākamajā darba dienā) tiek saņemta informācija, kas pamato, ka piemērojama lielākā nodokļa likme, taču SDI kontā naudas vairs nebūtu, nodokļu maksātājam varētu izveidoties nodokļa parāds. Vienkāršotā nodokļa nomaksas risinājuma īstenošanā, lai nodrošinātu to, ka nodokļu maksātājam nav jāiesaistās nodokļa aprēķināšanā un nomaksā, būtiska ir informācijas apmaiņa starp VID un kredītiestādi, bet tam ir jāparedz laiks. Savukārt informācijas apmaiņas procesa laikā situācija ar nodokļa maksātāja ieņēmumiem var strauji mainīties, proti, pat no viena SDI kontā ienākošā maksājuma var mainīties piemērojamā nodokļa likme, bet VID šo informāciju saņems vismaz ar divu darba dienu nobīdi, un tad varētu veidoties situācija, ka nodokļu maksātājs ir iztērējis visus SDI kontā ieskaitītos ieņēmumus un būtu jāuzsāk nokavējuma naudas aprēķināšana un nodokļu maksājumu parādu piedziņa. Tādējādi vienkāršotā nodokļa nomaksas risinājuma ietvaros nodoklis no SDI kontā ienākošās transakcijas vispirms tiks ieturēts atbilstoši maksimālajai likmei, bet iespējami drīz tiks atbrīvota (kļūs pieejama nodokļu maksātājam) summa, kas rezervēta par daudz. Turklāt tikai pie šādiem nosacījumiem, iespējams nodrošināt to, ka nodokļu maksātājam nav jāiesaistās nodokļa aprēķināšanā un maksāšanā. Savukārt gadījumos, kad konkrētais nodokļa likums attiecīgajam nodokļa režīmam paredzēs tikai vienu nodokļa likmi, nodoklis šajā gadījumā uzreiz tiks ieturēts korektā apmērā.  Lai nodrošinātu vienkāršotā nodokļa nomaksas risinājuma īstenošanu, likumprojektā noteiks regulējums attiecībā uz to, kas kredītiestādei un VID attiecīgi ir jāievēro attiecībā uz nodokļa rezervēšanu, aprēķināšanu, informācijas apmaiņu, nodokļa ieskaitīšanu vienotajā nodokļu kontā un uzskaiti VID Maksājumu administrēšanas informācijas sistēmā.  Lai mazinātu komisijas maksu izdevumus par pārskaitījumu veikšanu, kredītiestādes ieturēto nodokli atbilstoši VID sniegtajai informācijai ieskaitīs vienotajā nodokļu kontā (vienā maksājumā) kā visu tās klientu, kas izmanto SDI kontu, nodokļu maksājumu. Savukārt, lai nodrošinātu saņemto nodokļu maksājumu identificēšanu un uzskaiti, kredītiestāde pirms nodokļa maksājuma par attiecīgo dienu pārskaitīšanas vienotajā nodokļu kontā nosūtīs informāciju VID par ieturētā nodokļa apmēru, kas konkrētajā dienā tiks pārskaitīts vienotajā nodokļu kontā, sadalījumā pa nodokļu maksātājiem, kā arī maksājuma uzdevumā norādīs informāciju nodokļa maksājumu, kas pārskaitīti, un nodokļu maksātāju, no kuriem nodoklis ieturēts, identificēšanai.  Lai nodrošinātu skaidru regulējumu attiecībā uz situācijām, kas varētu iestāties, proti, ja VID 14 dienu laikā nenosūta kredītiestādei informāciju par vienotajā nodokļu kontā pārskaitāmā nodokļa apmēru vai kompetentā iestāde nosaka ierobežojumus maksājumu veikšanai no SDI konta, tad kredītiestāde, iestājoties minētajiem apstākļiem, atceļ rezervāciju transakcijām, kas veido SDI konta kredīta apgrozījumu (pēc minēto apstākļu iestāšanās). Minētais nosacījums par rezervācijas atcelšanu neattiecas uz gadījumu, kad ierobežojums SDI kontam noteikts piedziņas procesa ietvaros ar VID vai zvērinātu tiesu izpildītāju rīkojumiem (Kredītiestāžu likuma 66.1 pants). Šajā gadījumā, ja attiecībā uz nodokļu maksātāju ir saņemti minētie rīkojumi, kredītiestāde attiecīgo rīkojumu izpildi no SDI konta īsteno pēc nodokļa ieturēšanas un ieskaitīšanas vienotajā nodokļu kontā (proti, nodoklis no SDI konta tiek ieturēts prioritāri un tad izpildīti rīkojumi).  SDI kontā varētu tik ieskaitīti vai iemaksāti maksājumi dažādos apmēros, tādējādi, lai nodrošinātu skaidru regulējumu attiecībā nodokļa apmēru, kas rezervējams un ieskaitāms vienotajā nodokļa kontā, likumprojektā noteikts noapaļošanas princips, kas piemērojams, rezervējot un aprēķinot nodokļa apmēru, proti, noapaļo līdz tuvākajam centam, ņemot vērā trešo zīmi aiz komata. Ja trešā zīme aiz komata ir no 0 līdz 4, tad centa vērtība nemainās. Ja trešā zīme aiz komata ir no 5 līdz 9, tad cents tiek noapaļots par vienu uz augšu.  Vienkāršotā nodokļa nomaksas risinājuma piemērošanas laikā nodokļu maksātājam var veidoties situācijas, kad tam var rasties pienākums nodokli aprēķināt, deklarēt un maksāt konkrētā nodokļa likumā noteiktajā vispārējā kārtībā par pārskata periodu (ārpus vienkāršotā nodokļa nomaksas risinājuma), tādējādi likumprojektā paredzēts, ka nodokļu maksātājs aprēķina, deklarē un maksā konkrētā nodokļa likumā noteiktajā vispārējā kārtībā, ja iestājas vismaz viens no šādiem gadījumiem:  1) nodokļu maksātājs zaudē tiesības izmantot vienkāršoto nodokļa nomaksas risinājumu – ar datumu, kad nodokļu maksātājs, ievērojot konkrētā nodokļa likuma nosacījumus, zaudē tiesības izmantot vienkāršoto nodokļa nomaksas risinājumu;  2) ir apturēta saimnieciskās darbības ieņēmuma konta darbība - par visu apturēšanas periodu, sākot ar saimnieciskās darbības ieņēmuma konta darbības apturēšanas datumu;  3) nodokļu maksātājs izbeidz vienkāršotā nodokļa nomaksas risinājuma piemērošanu - ar VID paziņoto vienkāršotā nodokļa nomaksas risinājuma piemērošanas izbeigšanas datumu.  Situācijā, kad nodokļu maksātājam rodas pienākums nodokli aprēķināt, deklarēt un maksāt konkrētā nodokļa likumā noteiktajā vispārējā kārtībā, likumprojektā noteikts, ka VID ir pienākums EDS nodrošināt nodokļu maksātājam nodokļa deklarācijas aizpildīšanai nepieciešamo informācija par SDI konta kredīta apgrozījumu un nodokli, kas samaksāts, izmantojot SDI kontu.  Likumprojektā noteikts, kamēr nav iestājies saimnieciskās darbības ieņēmumu konta izmantošanas izbeigšanas datums nodokļa aprēķināšanu un ieturēšanu veic vienkāršotā nodokļa nomaksas risinājuma ietvaros. *Piemērs, ja vienkāršotā nodokļa nomaksas risinājuma piemērošanu SDI kontam izbeidz 25.jūlijā (25.jūlijs ir risinājuma izbeigšanas datums), tad vienkāršotais nodokļa nomaksas risinājums piemērojams saimnieciskās darbības ieņēmumiem, kas SDI kontā iemaksāti līdz 24.jūlijam.*  Ņemot vērā to, ka praksē var veidoties situācijas, kad SDI kontā tiek ieskaitīti kļūdaini (ar saimniecisko darbību nesaistīti) maksājumi, tad likumprojektā paredzēts, ka nodokļu maksātājam šādā situācijā triju gadu laikā no vienkāršotā nodokļa nomaksas risinājuma ietvaros ieturētā nodokļa ieskaitīšanas vienotajā nodokļu kontā ir tiesības iesniegt VID EDS iesniegumu strukturētu datu formā un pieprasīt nepareizi ieturētā nodokļa atmaksu. VID šo iesniegumu izskatīs un veiks nepareizi ieturētā nodokļa atmaksu, ievērojot likuma “Par nodokļiem un nodevām” 28.panta otrajā daļā noteikto kārtību. Nodokļa atmaksa tiks veikta uz nodokļu maksātāja norādīto maksājumu kontu, kas nav SDI konts. Nosacījums, ka atmaksa veicama uz kontu, kas nav SDI konts, noteikts, jo, ja atmaksu veiktu uz SDI kontu, tad nodoklis no šī kļūdainā maksājuma vienkāršotā nodokļa nomaksas risinājuma ietvaros tiktu ieturēts atkārtoti (jo tas risinājuma ietvaros tiktu uzskatīts par SDI kontā ieskaitītu ieņēmumu, no kura ieturams nodoklis), turklāt kredītiestādēm nav iespēja izvērtēt to, vai maksājums tiešām uzskatāms par kļūdainu. Tādējādi situācijas, kas saistītas ar SDI kontā kļūdaini ieskaitītajiem maksājumiem, risināmas VID.  Vienkāršotā nodokļa nomaksas risinājuma īstenošana notiks, izmantojot informācijas sistēmu tehnoloģiju iespējas, kas neizslēdz to, ka risinājuma īstenošanā varētu iestāties kādas tehniskas problēmas. Tādējādi, lai tās savlaicīgi identificētu un novērstu, regulējums paredz, ja nodokļu maksātājs konstatē, ka no SDI kontā ieskaitītajiem vai iemaksātajiem ieņēmumiem nodoklis netiek ieturēts un ieskaitīts vienotajā nodokļu kontā, tas nekavējoties informē VID vai kredītiestādi.  Kredītiestādes iesaistīsies tikai vienkāršotā nodokļa nomaksas risinājuma īstenošanā, t.i., sniedzot atbalstu nodokļa iekasēšanas nodrošināšanai, savukārt VID ir uzskatāms par nodokļa administrāciju vienkāršotā nodokļa nomaksas risinājuma ietvaros.  **Grāmatvedības kārtošanas prasības nodokļu maksātājiem, kas izmantos vienkāršoto nodokļa nomaksas risinājumu**  Ministru kabineta 2007.gada 20.marta noteikumu Nr. 188 “Kārtība, kādā individuālie komersanti, individuālie uzņēmumi, zemnieku un zvejnieku saimniecības, citas fiziskās personas, kas veic saimniecisko darbību, kārto grāmatvedību vienkāršā ieraksta sistēmā” (turpmāk – noteikumi Nr.188). 4.1punkts paredz, ka persona (gan iedzīvotāju ienākuma nodokļa, gan mikrouzņēmuma nodokļa maksātāji), saimnieciskās darbības ieņēmumus un ar to gūšanu saistītos izdevumus var nereģistrēt Saimnieciskās darbības ieņēmumu un izdevumu uzskaites žurnālā (turpmāk- žurnālā), ja tā savu saimniecisko darījumu nodrošināšanai veic tikai bezskaidras naudas norēķinus, šim nolūkam izmantojot atsevišķu maksājumu kontu, kuru tai atvēris personas maksājumu pakalpojumu sniedzējs Maksājumu pakalpojumu un elektroniskās naudas likuma izpratnē (turpmāk arī – kredītiestāde (banka)). Šādā gadījumā visi nepieciešamie dati par šīs personas saimnieciskajiem darījumiem, lai fiksētu nodokļu aprēķināšanai nepieciešamos datus, tiek iegūti, pamatojoties uz kredītiestādes (bankas) izsniegtajiem konta izrakstiem.  Savukārt pēc likumprojektā noteiktā regulējuma par vienkāršoto nodokļa nomaksas risinājumu spēkā stāšanās, būs jāveic attiecīgi grozījumi noteikumos Nr.188, lai noteiktu nodokļu maksātājam, kas būs izvēlējies izmantot SDI kontu, atvieglotus nosacījumus grāmatvedības kārtošanā, atbrīvojot to no ieņēmumu un izdevumu uzskaites žurnāla vešanas, kā arī, ja šis nodokļa maksātājs veic skaidras naudas norēķinus, noteiktu viņam pienākumu skaidras naudas darījumus reģistrēt sarakstā brīvā formā.  Ministru kabineta 2014.gada 11.februāra noteikumu Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” (turpmāk – noteikumi Nr.96) 82.1.apakšpunktā ir noteikti gadījumi, kad nodokļu maksātāji, saņemot samaksu par darījumiem skaidrā naudā vai ar maksājumu kartēm, vai izmantojot mobilās lietotnes, nodokļu un citu maksājumu reģistrēšanai var nelietot kases aparātus, hibrīda kases aparātus, kases sistēmas, specializētās ierīces vai iekārtas, darījumu apliecinot ar šo noteikumu 71.punktā minētajā kārtībā noformētu reģistrēto kvīti pēc darījuma partnera pieprasījuma.  No šobrīd spēkā esoša regulējuma izriet, ka nodokļu maksātājam, kas izmantos vienkāršoto nodokļa nomaksas risinājumu, saņemot samaksu skaidrā naudā, darījumu partnerim būs jāiesniedz VID reģistrēta kvīts (ja darījumu partneris to pieprasīs) un attiecīgi vienu reizi ceturksnī būs jāsniedz VID informatīvā deklarācija par VID reģistrēto kvīšu izlietojumu. Lai vienkāršoto nodokļa nomaksas risinājumu ieviestu pēc iespējas vienkāršāku (motivējošu nodokļu maksātājam), noteikumos Nr.96 jāparedz izņēmums, ka vienkāršotā nodokļa nomaksas risinājuma izmantotāji, saņemot samaksu skaidrā naudā, pēc darījumu partnera pieprasījuma izsniedz VID reģistrētu kvīti, bet atskaiti par kvīšu izlietojumu gatavo vienu reizi gadā, nevis, kā to paredz noteikumi Nr.96, vienu reizi ceturksnī.  **Datu apmaiņa vienkāršotās nodokļa nomaksas risinājuma ietvaros**  Vienkāršotā nodokļa nomaksas risinājuma ietvaros datu apmaiņa starp VID un attiecīgo kredītiestādi notiks elektroniski, tiešsaistes režīmā. VID datu apmaiņas struktūru publicēs ne vēlāk kā 15 dienu laikā no likuma pieņemšanas.  Lai ieviestu vienkāršotu nodokļa nomaksas risinājumu – SDI kontu, VID un kredītiestādēm ir nepieciešams izstrādāt attiecīgu programmatūru un pielāgot informācijas sistēmas, t.sk. informācijas apmaiņas nodrošināšanai, tādējādi ir jāparedz samērīgs laiks izmaiņu izstrādei un ieviešanai informācijas sistēmās.  Saskaņā ar biedrības “Latvijas Finanšu nozares asociācija” pārstāvju sniegto informāciju SDI konta ieviešanas izmaksas kredītiestādei vidēji varētu būt ap 50 000 *euro*. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, VID, Valsts kase |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā paredzētie grozījumi attieksies uz visiem nodokļu maksātājiem, kas, ievērojot konkrētā nodokļa likuma nosacījumus, būs tiesīgi izvēlēties un izvēlēsies piemērot šo brīvprātīgo risinājumu nodokļu nomaksā, proti, vienkāršoto nodokļa nomaksas risinājumu. |
| 2. | Tiesiskā regulējuma ietekme uz tautsaimniecību un administratīvo slogu | Ar 2021.gada 1.jūliju nodokļu maksātājam, izvēloties nodokļa aprēķināšanā un nomaksā izmantot vienkāršoto nodokļa nomaksas risinājumu – SDI kontu, pašam nebūs jāveic nodokļa aprēķināšana, deklarēšana un nomaksa vispārējā (konkrētā nodokļa likumā noteiktajā) kārtībā, bet to, savstarpēji sadarbojoties, nodrošinās VID un kredītiestādes. Līdz ar to, ja nodokļu maksātāji izmantos SDI kontu, tiem būtiski tiks mazināts administratīvais slogs. |
| 3. | Administratīvo izmaksu monetārs novērtējums | Monetāro novērtējumu nav iespējams veikt, jo nav zināms, cik nodokļu maksātāji izmantos šo risinājumu, turklāt nav zināms, kādu slogu nodokļu maksātājiem veido nodokļu maksājumu aprēķināšana un deklarāciju aizpildīšana un iesniegšana, it īpaši ņemot vērā, ka daži to veic paši, bet daži ar speciālistu, piemēram, grāmatvežu, piesaisti. Turklāt nodokļu normatīvie akti paredz atšķirīgas prasības nodokļa aprēķināšanā, deklarēšanā un nomaksā, piemēram, mikrouzņēmumu nodokļa maksātājam mikrouzņēmumu nodoklis ir jāaprēķina un jāmaksā vienu reizi ceturksnī, savukārt iedzīvotāju ienākuma nodokļa maksātājam minētais pienākums (aprēķināt, deklarēt un samaksāt nodokli) var iestāties tikai vienu reizi gadā. Administratīvo izmaksu monetārais novērtējums būtu veicams, virzot grozījumus konkrēto nodokļa likumos, ar kuriem tiek noteikta vienkāršotā nodokļa nomaksas risinājuma izmantošana konkrētā nodokļa aprēķināšanā, deklarēšanā un nomaksā. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021 | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 799 991 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 799 991 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 799 991 | 0 | 0 | 0 | 0 | 0 | 0 |
| 2.1. valsts pamatbudžets | 799 991 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekts šo jomu neskar. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. | | | | | | |
| 8. Cita informācija | Lai nodrošinātu vienkāršotā nodokļa nomaksas risinājuma - SDI konta ieviešanu un ar to saistīto izmaiņu veikšanu VID informācijas sistēmās, izmaksas tiks segtas Finanšu ministrijas (VID) budžeta programmas 33.00.00 “Valsts ieņēmumu un muitas politikas nodrošināšana” 2021.gadam piešķirto valsts budžeta līdzekļu ievaros. | | | | | | |

|  |  |  |  |
| --- | --- | --- | --- |
| **IV. Tiesību aktu projekta ietekme uz spēkā esošo tiesību normu sistēmu** | | | |
| 1. | Saistītie tiesību aktu projekti | Likumprojekts “Grozījumi Mikrouzņēmumu nodokļa likumā”, likumprojekts “Grozījumi Kredītiestāžu likumā”, likumprojekts “Grozījumi Finanšu stabilitātes nodevas likumā” un likumprojekts izskatīšanai Saeimā ir virzāmi vienotā likumprojektu paketē.  Grozījumi noteikumos Nr.188 (Finanšu ministrija) un grozījumi noteikumos Nr.96 (VID) virzāmi pēc tam, kad likumprojekts tiks skatīts Saeimā. |
| 2. | | Atbildīgā institūcija | Finanšu ministrija, VID. |
| 3. | | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Izstrādājot vienkāršotā nodokļa nomaksas risinājuma regulējumu, ir notikušas konsultācijas ar biedrības “Latvijas Finanšu nozares asociācija” pārstāvjiem. |
| 2. | Sabiedrības līdzdalība projekta izstrādē | Biedrība “Latvijas Finanšu nozares asociācija” saskaņo likumprojektā ietverto regulējumu. Lai ieviestu vienkāršoto nodokļa nomaksas risinājumu – SDI kontu, VID un kredītiestādēm ir nepieciešams izstrādāt attiecīgu programmatūru un pielāgot informācijas sistēmas, tādējādi ir jāparedz samērīgs laiks izmaiņu izstrādei un ieviešanai informācijas sistēmās. Līdz ar to biedrības ieskatā likumprojektā noteiktā regulējuma spēkā stāšanās laiks būtu precizējams, ņemot vērā likumprojekta virzību Saeimā un paredzot samērīgu laiku informācijas sistēmu pielāgošanai. |
| 3. | Sabiedrības līdzdalības rezultāti | Biedrība “Latvijas Finanšu nozares asociācija” saskaņo likumprojektā ietverto regulējumu. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | VID |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Funkcijas un uzdevumi netiek grozīti.  Jaunas institūcijas nav nepieciešams izveidot.  Nav plānota esošu institūciju likvidācija vai reorganizācija.  Likumprojektā noteiktais regulējums tiks īstenots esošo cilvēkresursu ietvaros. |
| 3. | Cita informācija | Nav. |

Finanšu ministrs J. Reirs

Valdmane 67095542

[Marika.Valdmane@fm.gov.lv](mailto:Marika.Valdmane@fm.gov.lv)

v\_sk. = 5568